《劝农》
宋代·张嵲

奉诏励农耦，建旟行近郊。
流云生薄阴，远色澹平皋。
溪口逾散涣，山远始岧峣。
柔荑展翠茵，穹石架长桥。
暂休佳士庐，竹树干云霄。
步障疑围饰，杂花竞娴妖。
妆面羞短垣，儿童惊鼓饶。
皇恩信广大，只事因游遨。
竞识使君车，夫妇杂颠毛。
竟夕不知回，偃月生林梢。
已举候亭火，犹滞川上桡。
抚己愧民氓，归思戒屯膏。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。